MONITOR EXTERN Nr.7
                   1. Situaţia din Irak la doi ani de la declanşarea acţiunilor militare

                   Statele Unite nu au elaborat o strategie pentru retragerea militarilor lor din Irak şi orice acţiune de acest gen depinde de capacitatea forţelor irakiene de a asigura securitatea, a declarat Secretarul apărării, Donald Rumsfeld, la 12 aprilie a.c., la Bagdad, după o întrevedere cu noul preşedinte irakian, Jalal Talabani şi cu premierul Ibrahim al-Jaafari. "Nu avem o strategie de retragere, ci una de victorie. Misiunea noastră de aici constă în a facilita încadrarea acestei ţări pe calea democraţiei, libertăţii şi asigurării existenţei unui Guvern reprezentativ. Instituţiile militare irakiene trebuie să-şi dezvolte capacitatea, pentru a-şi asuma responsabilităţile din domeniul securităţii, iar după îndeplinirea acestui lucru, sarcinile forţelor coaliţiei se vor diminua şi acestea vor putea părăsi ţara", a precizat el. 

                   Oficialii irakieni, J. Talabani şi I. Jaafari, precum şi vicepreşedintele Ghazi al-Yawer, au declarat în ultimele zile că forţele irakiene antrenate de americani sunt încă incapabile să îşi asume toate responsabilităţile, fiind astfel prematur orice dialog despre retragerea celor 14.000 de militari americani. 

                   În privinţa menţinerii unor baze militare permanente în Irak, D. Rumsfeld a declarat că această problemă trebuie discutată cu guvernul irakian, care va fi ales în decembrie 2005, după redactarea şi votarea Constituţiei definitive. "Nu este indicat să discutăm această problemă cu guvernul de tranziţie", a declarat el. D. Rumsfeld le-a solicitat oficialilor irakieni să respecte calendarul stabilit pentru referendumul asupra Constituţiei definitive, în octombrie a.c. "Doresc să nu se înregistreze întârzieri. Unii pot spune că nu vom reuşi să respectăm intervalul stabilit. Dar cred că poporul irakian merită să aibă o Constituţie", a subliniat el. 

                   Secretarul Apărării al SUA a atras atenţia asupra corupţiei, care ar putea sabota progresele politice şi economice ale Irakului. "Avem şansa de a continua să înregistrăm progrese în domeniile politic şi economic. Ar fi rău ca acest proces să fie perturbat din cauza lipsei de încredere sau din cauza corupţiei guvernamentale", a explicat el. "Sunt sigur că vom avea miniştri buni. Toţi sunt buni tehnocraţi, foarte eficienţi şi provin din medii diferite. Sper că vom face faţă cu succes acestor încercări şi vom combate terorismul", a subliniat I. Jaafari. La rândul său, preşedintele irakian a oferit asigurări lui D. Rumsfeld că guvernul va fi format rapid şi a subliniat necesitatea continuării luptei împotriva terorismului şi corupţiei. 

                   Donald Rumsfeld le-a cerut liderilor irakieni să evite epurările în cadrul forţelor de securitate şi a altor instituţii publice. "Nu puteţi face acest lucru dacă încercaţi să creaţi un lanţ de comandă în cadrul forţelor irakiene de securitate şi să învingeţi insurecţia", a subliniat el, fiind pentru prima dată când un responsabil american face referire directă la acest subiect. 

*

                   Într-un discurs pronunţat în faţa soldaţilor americani de la baza Fort Hood din Texas, preşedintele american George W. Bush, s-a referit la o revoluţie democratică mondială pentru a caracteriza schimbările intervenite în Orientul Mijlociu. George W. Bush a afirmat că "succesul democraţiei în Irak trimite, de la Beirut la Teheran, mesajul că libertatea poate constitui viitorul tuturor naţiunilor. Instituirea unui Irak liber în inima Orientului Mijlociu ar reprezenta o înfrângere usturătoare pentru forţele tiraniei şi ale terorii şi un eveniment fondator al revoluţiei democratice mondiale". "Faceţi posibil un Irak liber şi asiguraţi securitatea naţiunilor libere. Activitatea voastră este nobilă, importantă şi vă mulţumesc că vă faceţi datoria", a declarat preşedintele american. "Am sărbătorit a doua aniversare a eliberării Bagdadului", a reamintit George W. Bush, afirmând că "prăbuşirea statuii lui Saddam Hussein la Bagdad se va înscrie alături de căderea Zidului Berlinului şi va fi considerată un mare moment în istoria Libertăţii". 

                   Aproape 1.550 de soldaţi americani şi-au pierdut viaţa în Irak de la începutul războiului lansat împotriva acestei ţări în martie 2003. Circa 140.000 de soldaţi americani sunt desfăşuraţi în prezent în Irak. 

*

                   Consiliul de Securitate al ONU a salutat progresele înregistrate de Irak şi şi-a exprimat speranţa că forţele naţionale irakiene vor fi cât de curând capabile să-şi asume deplina responsabilitate pentru menţinerea securităţii şi stabilităţii ţării. "Membrii Consiliului de Securitate au constatat progresele înregistrate în ceea ce priveşte recrutarea şi formarea trupelor naţionale irakiene. Acestea vor avea un rol din ce în ce mai important, până în stadiul în care îşi vor asuma deplina responsabilitate privind menţinerea securităţii şi stabilităţii în Irak", a declarat Wang Guangya, preşedintele în exerciţiu al Consiliului de Securitate. Membrii Consiliului "sunt mulţumiţi de evoluţia evenimentelor politice din Irak, cum ar fi reuniunea Adunării Naţionale de tranziţie, alegerea Consiliului prezidenţial şi numirea unui prim-ministru", a adăugat oficialul chinez. Consiliul de Securitate "aşteaptă cu nerăbdare desemnarea, cât mai curând cu putinţă, a membrilor guvernului", a precizat Wang Guangya. 

                   Declaraţia preşedintelui Consiliului de Securitate a fost făcută în cu prilejul unei expuneri privind situaţia din această ţară, ţinută de ambasadorul irakian la ONU, Ashraf Qazi. Diplomatul irakian a menţionat măsurile recente adoptate de liderii politici din Irak, declaraţi învingători în urma alegerilor care au avut loc la sfârşitul lunii ianuarie a.c. şi a salutat viziunea acestora. "Am primit cu bucurie asigurările oferite în mod public de conducătorii ţării potrivit cărora aceştia nu urmăresc realizarea unor scopuri fanatice sau impunerea propriilor opinii în privinţa unor probleme de maxim interes pentru toţi cetăţenii irakieni. De asemenea, m-au bucurat asigurările oferite privind natura şi caracterul statului irakian", a declarat A. Qazi în faţa membrilor Consiliului de Securitate. "Este interesul tuturor cetăţenilor irakieni, indiferent de apartenenţa lor religioasă, să contribuie la realizarea unui larg consens politic (...), iar redactarea unei Constituţii naţionale le oferă ocazia de a se reuni", a precizat el. "Irakienii au demonstrat, cu ocazia formării noului Guvern, că au capacitatea de a face compromisuri politice în numele interesului naţional. Sper că această stare de spirit se va menţine pe tot parcursul procesului de redactare a unei noi Constituţii. Încetarea dialogului şi a eforturilor de reconciliere ar fi mult mai dăunătoare decât compromisurile necesare pentru ca ţara să ajugă la un consens prin mijloace paşnice", a mai declarat ambasadorul irakian.

                   2. Tensiuni în relaţiile dintre China şi Japonia

                   Adjunctul ministrului afacerilor externe, Wu Dawei, a declarat că actuala criză pe care o traversează relaţiile dintre China şi Japonia este cea mai gravă din 1972, de la stabilirea relaţiilor diplomatice între cele două puteri asiatice. "Cauza acestei crize este că guvernul japonez nu tratează corect chestiunea istorică a invadării Chinei de către Japonia", a declarat oficialul chinez. Relaţiile bilaterale s-au deteriorat, recent, după ce la Tokyo a fost autorizată editarea unei noi ediţii a unui manual de istorie, în care este minimalizată importanţa atrocităţilor comise în Asia de către Japonia imperială, în anii 1930-1940. Manualul nu foloseşte termenul "invazie" atunci când vorbeşte despre războiul declarat Chinei de către Japonia în timpul acestei perioade. 

                   Manifestaţii la care au participat câteva zeci de mii de persoane au avut loc, timp de mai multe zile, în mai multe oraşe din China, consulatele nipone de la Shanghai şi Shenyang fiind ţinta unor atacuri. 

                   Politica chineză de cooperare cu Japonia rămâne neschimbată, a declarat preşedintele chinez, Hu Jintao, după o întrevedere, care a avut loc la Jakarta, cu premierul japonez, Junichiro Koizumi. "În pofida actualelor dificultăţi existente între China şi Japonia, politica ţării noastre de menţinere şi dezvoltare a unei cooperări amicale cu Japonia rămâne identică. Consolidarea şi dezvoltarea unei cooperări amicale este o dorinţă împărtăşită de popoarele chinez şi japonez", a declarat Hu Jintao. La rândul său, premierul japonez a declarat că întrevederea a fost pozitivă. Junichiro Koizumi a reiterat scuzele exprimate pentru suferinţele provocate de Japonia, declaraţie generală salutată la Beijing şi a considerat ca foarte regretabilă violenţa mani​festanţilor chinezi care au aruncat cu obiecte împotriva ambasadei ţării sale de la Beijing şi au agresat mai mulţi studenţi japonezi. Premierul J. Koizumi a cerut Chinei să-şi asume responsa​bilitatea securităţii cetăţenilor japonezi şi a bunurilor lor şi a lansat un apel la calm şi dialog între cele două ţări. "Astfel de lucruri nu trebuie să se întâmple", a afirmat premierul nipon, criticând lipsa de acţiune a autorităţilor chineze pentru a împiedica astfel de fapte, după exemplul înăbuşirii amplelor manifestaţii de protest împotriva SUA după bombardarea în 1991 de către aviaţia americană a ambasadei chineze de la Belgrad. 

                   În pofida celor 124 de revizuiri de texte care s-au făcut, potrivit oficialilor niponi, până în prezent la acest manual scris în 2001 pentru elevii cu vârste cuprinse între 13 şi 15 ani de Societatea pentru Revizuirea Textelor Istorice din Japonia, experţii chinezi consideră că textul denaturează în continuare trecutul. Manualul caracterizează Japonia coloni​alistă drept o ţară eliberatoare mai mult decât ca o putere ocupantă a statelor vecine şi evită să califice aceste fapte drept o invazie. O altă critică se referă şi la tratamentul care minimalizează masacrul de la Nanking, petrecut în decembrie 1937, în care şi-au pierdut viaţa între 200.000 şi ​300.000 de chinezi, civili şi militari dezarmaţi. Noul text al manualului este diferit de cel anterior, care sublinia că militarii japonezi "au ucis mulţi civili chinezi", în prezent subliniind faptul că acest incident a provocat "un mare număr de morţi şi de răniţi". În manual se afirmă, de asemenea, că războiul de invazie şi colonizare japoneză împotriva vecinilor săi din regiune s-a datorat necesităţii "asigurării resurselor", modificându-se textul care sublinia că la originea războiului a stat nevoia imperioasă de "autoapărare şi salvare a propriei identităţi". De asemenea, în ceea ce priveşte ocuparea colonialistă a Peninsulei Coreea, între 1910 şi 1945, autorităţile japoneze au asigurat că au corectat unele greşeli, dar guvernul sud-coreean le consideră încă insuficiente şi apreciază că prezentarea faptelor este departe de realitate. Acest manual de istorie, a cărui studiere nu este obligatorie în şcoli, a fost folosit de 10% dintre elevi, potrivit oficialilor niponi.                    

                   Un grup parlamentar japonez de opoziţie a declarat că textul "distorsionează şi glorifică" războiul şi că justifică expansiunea militară japoneză. Cartea foloseşte terminologia de propagandă a războiului pentru a denumi al Doilea Război Mondial drept "marele război al Asiei". Acţiunile războinice ale Japoniei în prima jumătate a secolului al XX-lea au obligat această ţară să ceară iertare de cel puţin 17 ori Chinei şi altor ţări asiatice. Japonezii au amintit că nici textele şcolare chineze nu fac referire la masacrul din Piaţa Tiananmen, unde forţele de securitate au ucis un număr nedeterminat de studenţi chinezi. "Cred că se simte nevoia ca ambele părţi să aibă discuţii aprofundate, cu gândul la prietenie şi viitor", a asigurat premierul Koizumi, făcând referire la necesitatea garantării unui bun climat de vecinătate între Japonia şi China, principalul său partener comercial. 

                   Presa niponă şi-a exprimat decepţia faţă de rezultatele summit-ului sino-japonez de la Jakarta, declarându-se scandalizată de absenţa unor scuze din partea preşedintelui chinez Hu Jintao pentru violenţele antijaponeze din China, şi a avertizat că actuala criză este departe de a fi aplanată. "Cei doi lideri au pus un pansament peste rană pentru a împiedica provizoriu curgerea sângelui", a titrat cotidianul de stânga "Asahi Shimbun". 

                   Summit-ul sino-japonez "pare să fi transmis doar mesajul potrivit căruia China este o ţară care nu va recunoaşte niciodată încălcările evidente ale legilor internaţionale şi care nu se scuză", subliniază cotidianul conservator "Yomiuri Shimbun". "Preşedintele Hu nu a prezentat scuze şi nici nu şi-a exprimat intenţia de a oferi compensaţii. China nu a făcut nimic pentru a împiedica eficient violenţele", adaugă ziarul. 

                   "Mainichi Shimbun" califică drept regretabil faptul că preşedintele chinez nu şi-a schimbat discursul în ceea ce priveşte manifestaţiile antijaponeze. "Acest summit a demonstrat că Japonia şi China sunt încă foarte distante una faţă de cealaltă. Cele două ţări nu au altă opţiune decât continuarea dialogului, la toatele nivelele posibile, pentru stabilizarea relaţiilor", pledează cotidianul de centru-stânga. Potrivit publicaţiei citate, mulţi japonezi sunt convinşi că regimul de la Beijing manipulează naţionalismul chinez, alimentând xenofobia antijaponeză, pentru a o substitui unei ideologii marxist-leniniste aflate în declin. Ei sunt şocaţi că un regim dictatorial, care şi-a masacrat propriii cetăţeni, îşi permite să dea lecţii de istorie unei ţări democratice de 60 de ani, care, printre altele, s-a dovedit generoasă din punct de vedere financiar faţă de China.

                   3. Alegerea noului Suveran Pontif

                   Întreaga comunitate internaţională a salutat alegerea noului Papă, în persoana cardinalului german Joseph Ratzinger, apreciind că el este o dovadă de continuitate a acţiunilor puse în practică de Ioan Paul al II-lea; au existat însă şi voci care şi-au exprimat regretul faţă de alegerea unui Papă, considerat deosebit de conservator. Papa Benedict al XVI-lea a primit pallium-ul şi Inelul Pescarului, cele două însemne ale funcţiei sale religioase, cu ocazia slujbei desfăşurate la 24 aprilie a.c. în Piaţa Sfântul Petru, care a marchat inaugurarea pontificatului său.

                   Cancelarul german, Gerhard Schroeder, l-a felicitat pe fostul cardinal Joseph Ratzinger, devenit cel de-al 265-lea Papă, sub numele de Benedict al XVI-lea, considerându-l un demn succesor al lui Ioan Paul al II-lea. "Este o mare onoare pentru Germania. Îl felicit în numele Guvernului şi al tuturor cetăţenilor germani", a declarat cancelarul german, într-o conferinţă de presă.                

                   Premierul italian, Silvio Berlusconi, l-a salutat, la rândul său, pe noul Papă, Benedict al XVI-lea şi i-a adresat sincere urări pentru un pontificat fructuos în serviciul umanităţii. 

                   Premierul spaniol, Jose Luis Rodriguez Zapatero, a adresat cele mai călduroase felicitări noului Papă Benedict al XVI-lea, declarând că transmite "dorinţa Guvernului spaniol de a păstra relaţiile istorice dintre Spania şi Sfântul Scaun".  

                   Premierul britanic, Tony Blair, şi-a anunţat intenţia de a continua cooperarea cu Vaticanul "în ceea ce priveşte problemele de mare importanţă internaţională, cum ar fi dezvoltarea şi Africa". De asemenea, Regina Marii Britanii, Elizabeta a II-a, şi soţul său, ducele de Edinburgh, i-au adresat noului Papă un mesaj personal, împreună cu urări de bine. 

                   "Îi adresez Papei Benedict al XVI-lea cele mai călduroase felicitări şi urările cele mai sincere pentru importanta misiune care i-a fost încredinţată la conducerea Bisericii Catolice", se arată în mesajul lui Jacques Chirac, publicat de biroul de presă al preşedinţiei. "Franţa, fidelă istoriei şi principiilor sale care îi dictează acţiunea, va continua dialogul pe care l-a avut dintotdeauna cu Sfântul Scaun, în special în lupta comună în serviciul păcii, dreptăţii, solidarităţii şi demnităţii umane", se mai arată în mesaj. 

                   Liderul istoric al sindicatului polonez "Solidaritatea", fostul preşedinte Lech Walensa, apropiat al Papei Ioan Paul a II-lea, a declarat: "Este o alegere bună. Papa Benedict al XVI-lea va continua misiunea iubitului nostru Suveran Pontif". 

                   Preşedintele american, George W. Bush, a declart că J. Ratzinger este un om de o mare înţelepciune şi cultură, în timp ce Secretarul general al ONU, Kofi Annan, a apreciat că el va aduce o mare experienţă acestei funcţii înalte. 

                   China a făcut o declaraţie cu un pronunţat caracter politic, cerând din nou Papei să rupă legăturile diplomatice cu Taiwanul, pentru crearea condiţiilor unor mai bune relaţii între liderii de la Beijing şi Vatican. 

                   Luiz Inacio Lula da Silva, preşedintele Braziliei, cea mai mare ţară catolică din lume, s-a declarat convins că noul Papă va apăra ferm pacea şi justiţia socială, iar comunitatea catolică indiană a salutat alegerea lui Benedict al XVI-lea, pe care l-a calificat drept un mare om al Bisericii. 

                   Un teolog al Bisericii Ortodoxe ruse l-a calificat pe J. Ratzinger drept un om deschis dialogului, în condiţiile în care relaţiile dintre Biserica Rusă şi Vatican sunt tensionate. 

                   Ministrul israelian de externe, Sylvan Shalom, şi-a exprimat speranţa că noul Papă va continua, ca Ioan Paul al II-lea, să lupte ferm împotriva antisemitismului sub toate formele. Liderul palestinian, Mahmud Abbas, a transmis un mesaj de felicitare. "Sper că veţi continua să acţionaţi în favoarea păcii şi a Ţării Sfinte", a declarat el. 

                   Preşedintele pakistanez, Pervez Musharraf, l-a felicitat, la rândul său, pe noul Papă, exprimându-şi speranţa într-o apropiere între creştini şi musulmani. "Papa poate aduce armonia în modul de gândire al oamenilor şi poate crea un mai bun climat pentru soluţionarea conflictelor dintre popoare", a subliniat el. 

                   Premierul australian, John Howard, dar şi responsabilii Bisericii catolice din această ţară, au salutat alegerea noului Papă. "Este o persoană care va întinde mîna, aşa cum a făcut predecesorul său, nu doar catolicilor din întreaga lume, ci şi persoanelor de alte religii. Noul Suveran Pontif va fi un mare ghid pentru Biserica Catolică şi o sursă de linişte pentru creştinii din întreaga lume", a spus el. Arhiepiscopul Francis Carroll, preşedintele Conferinţei episcopilor australieni, a declarat că J. Ratzinger va oferi o direcţie fermă Bisericii şi că el este mai puţin rigid decât se crede. 

                   Filipine, cea mai mare ţară catolică din Asia, a salutat alegerea lui Benedict al XVI-lea, calificat de preşedintele Gloria Arroyo "o lumină călăuzitoare pentru creştini". Un teolog filipinez, Moises Andrade, a precizat că alegerea noului Papă simbolizează încercările cu care se confruntă Biserica în promovarea dialogului cu alte religii. El a declarat că se aşteaptă că J. Ratzinger să urmeze calea Papei Benedict al XV-lea, care a încercat să împiedice declanşarea celui de al doilea război mondial. 

                   Printre cei decepţionaţi de alegerea noului Papă se numără fostul preşedinte socialist portughez Mario Soares, care a declarat că J. Ratzinger "este un Papă conservator şi Biserica nu va cunoaşte deschiderea pe care mulţi o preconizau".



4. Franţa - opinii privind adoptarea Constituţiei europene

                   Constituţia europeană - "temelia apărării Europei" - va contribui la îmbunătăţirea securităţii popoarelor, a declarat preşedintele Franţei, Jacques Chirac. Tratatul constituţional, asupra căruia francezii se vor pronunţa prin referendum la 29 mai a.c., "afirmă ambiţia unui proiect comun de pace şi securitate şi va reprezenta temelia apărării Europei", a dat asigurări Jacques Chirac. Preşedintele francez a subliniat că "Tratatul constituţional prevede progrese clare în domeniul apărării", în special prin crearea unei clauze de solidaritate "care va permite îmbunătăţirea securităţii şi va fi un instrument eficient în prevenirea ameninţărilor teroriste".

                   Statele Unite nu intenţionează să influenţeze referendumul francez privind Constituţia UE, dar au precizat că vor continua să coopereze cu Uniunea Europeană indiferent de rezultatul scrutinului. Referendumul "este o problemă a membrilor Uniunii Europene, care trebuie să discute, să dezbată şi să decidă", a declarat purtătorul de cuvânt al Departamentului de Stat american, Adam Ereli. "Indiferent care va fi rezultatul, noi vom continua să contăm pe o relaţie solidă cu UE, pentru a face faţă provocărilor comune", a adăugat el, apreciind că Uniunea Europeană "este un partener important, cu care SUA cooperează foarte direct în probleme de interes mondial".

                   Conform ultimului sondaj de opinie dat publicităţii în Franţa, 62,3% dintre francezi se opun adoptării Constituţiei. În cazul în care va fi respinsă în Franţa, Constituţia europeană nu va putea fi aplicată în nici unul dintre cele 25 de state membre ale Uniunii.

                   Liderul opoziţiei italiene, Romano Prodi, a declarat că o victorie a opozanţilor Constituţiei europene la referendumul din Franţa nu ar reprezenta o catastrofă doar pentru această ţară, ci ar putea însemna chiar "prăbuşirea Europei". "Dacă Franţa va respinge Constituţia, va deveni mai rău decât oaia neagră a Europei", a spus fostul preşedinte al Comisiei Europene, făcând referire la o expresie folosită de preşedintele francez, Jacques Chirac, pentru a descrie situaţia ţării sale în cazul unui vot negativ la referendum. "Nu ar mai exista Europa. Am trece printr-o criză de proporţii. Problema nu va mai fi doar o catastrofă pentru Franţa, ci chiar prăbuşirea Europei", a adăugat R. Prodi. "Un vot negativ ar fi catastrofal pentru Europa din punct de vedere social şi economic, nu numai politic. Aceasta este contradicţia: toată lumea ştie foarte bine că nu poate exista Europa fără Franţa, dar Franţa nu înţelege ce şansă are cu Europa. Trebuie deci să reflecteze, deoarece, singură, ar fi foarte slabă", a spus R. Prodi. "Îmi este imposibil să îmi imaginez un vot negativ în Franţa. Am considerat întotdeauna Franţa drept stâlpul Europei. Constituţia nu este perfectă, dar este cea mai bună care există şi este, cu siguranţă, un progres în direcţia integrării, sociale şi politice, un pas înainte spre modelul pe care Franţa l-a susţinut şi promovat întotdeauna", a mai declarat R. Prodi.

                   Comisia Europeană şi-a exprimat preocuparea în legătură cu creşterea în sondaje a procentului de francezi care ar spune "nu" Constituţiei europene la referendumul care va avea loc la 29 mai. "Este evident că Executivul Uniunii Europene, la fel ca toată lumea, este preocupat în legătură cu cifrele furnizate de sondaje", a declarat purtătorul de cuvânt al Comisiei, Françoise Le Bail. Ea a precizat că nu Comisia Europeană este cea care decide ce trebuie să se facă în această situaţie, deoarece referendumurile şi ratificarea lor sunt de competenţa statelor membre ale Uniunii. "Mai sunt câteva săptămâni înainte de referendum. Sperăm că cifrele se vor schimba", a conchis purtătorul de cuvânt al Executivului.

                   Potrivit unor oficiali europeni, liderii UE ar putea include anumite dispoziţii din Constituţia europeană într-un eventual tratat de aderare a Islandei la organizaţie, în cazul în care francezii vor respinge Tratatul constituţional. În cazul în care Constituţia europeană va fi respinsă la referendumul din Franţa, o posibilă soluţie ar fi includerea unor dispoziţii (precum acordarea unei importanţe mai mari votului unor ţări ca Germania) într-unul dintre viitoarele tratate de aderare la UE. Islanda, care a privit până în prezent cu rezerve admiterea în UE din cauza politicii europene privind pescuitul, ar putea deveni, în acest context, candidată la o aderare rapidă la Uniune.

                   5. Discursul anual în faţa naţiunii al preşedintelui Rusiei, Vladimir Putin

                   Preşedintele rus, Vladimir Putin, a subliniat, la 25 aprilie a.c., în discursul anual în faţa naţiunii, necesitatea de a atrage mai mult capital în economie şi de a exercita un control mai strict asupra funcţionarilor. Pentru prima oară, preşedintele rus a propus o scutire de la eventuale penalizări pentru capitalurile nedeclarate, având în vedere că economia rusă se confruntă cu o mare nevoie de investiţii, în condiţiile în care ritmul de creştere economică va scădea în acest an, situându-se la 6,5%. "Este indispensabil să stimulăm folosirea capitalurilor acumulate de cetăţenii ruşi, aceşti bani trebuie să circule în economia noastră, în ţara noastră şi nu trebuie să se risipească în paradisuri fiscale”, a declarat preşedintele rus. Cetăţenii ruşi trebuie să poată face o declaraţie simplificată de impozit, cu două condiţii - "plata taxelor de impozit de 13% din aceste sume şi transferul lor în bănci ruse", a precizat preşedintele rus. Capitalurile nete private care au ieşit din Rusia s-au ridicat la 9,4 miliarde de dolari în 2004, în timp ce o bună parte a economiei rămâne în zona neagră, potrivit experţilor. "Rusia doreşte o atragere masivă de investiţii private, în special străine, este alegerea noastră strategică", a subliniat Vladimir Putin. 

                   În ceea ce priveşte participările străine, Rusia trebuie, înainte de toate, să-şi îmbunătăţească legislaţia, pentru a stabili clar ce activităţi fac parte din sectoarele strategice, care ar urma să fie închise pentru străini, a remarcat preşedintele. Autorităţile ruse au refuzat, recent, semnarea unui contract cu concernul german „Siemens”, care dorea să obţină controlul asupra grupului rus „Silovie Masini”, furnizor al industriei militare ruse. De asemenea, Vladimir Putin şi-a reînnoit promisiunea de a reduce la trei ani perioada de graţie în cursul căreia pot fi reviziuite procesele de privatizare, faţă de zece ani, cât este în prezent, o măsură ce ar urma să elimine majoritatea privatizărilor foarte criticate din anii ‘90. 

                   Preşedintele rus a pus accentul pe garantarea dreptului la proprietate, care constituie, în opinia sa, "baza ce permite gestionarea oricărei afaceri". Vladimir Putin a criticat, de asemenea, hăţişurile birocraţiei ruse. "Funcţionarii noştri se prezintă încă, adesea, ca o castă închisă ce manifestă aroganţă şi percep serviciul public ca fiind un soi de afacere comercială (...). Nu trebuie să dăm statul pe mâinile unei birocraţii ineficiente şi corupte", a remarcat preşedintele. El a criticat în special excesele administraţiilor financiare, care au accentuat presiunile asupra întreprinderilor de la scandalul Iukos. "Administraţia fiscală nu are dreptul de a teroriza firmele verificând de mai multe ori dacă şi-au plătit impozitele", a subliniat preşedintele.

                   Rusia trebuie să se dezvolte ca un stat liber şi democratic, a declarat preşedintele rus. "Cred că principala misiune politică şi ideologică este dezvoltarea Rusiei ca stat liber şi democrat. Sunt convins că în Rusia de azi, valorile democraţiei nu vor fi mai puţin importante decât succesele economice", a spus el. "Trebuie să devenim o societate liberă, cu oameni liberi. Dreptul cetăţenilor la informaţii obiective este o chestiune politică importantă, legată de eficienţa principiilor libertăţii şi justiţiei în politica de stat", a apreciat şeful statului, în faţa membrilor celor două Camere ale Parlamentului. Preşedintele rus Vladimir Putin a mai precizat că prăbuşirea URSS-ului a fost "cea mai mare catastrofă geopolitică a secolului trecut pentru poporul rus, acest lucru reprezentând o adevărată dramă". "Zeci de milioane de cetăţeni şi compatroţi ruşi se găsesc în afara teritoriului Rusiei", a adăugat el, evocând independenţa republicilor sovietice după căderea URSS-ului în 1991. „Epidemia distrugerii s-a întins chiar şi în Rusia. Economiile cetăţenilor au fost distruse şi vechile idealuri spulberate", a mai spus preşedintele rus, criticându-i pe beneficiarii privatizărilor frauduloase din anii '90 şi terorismul care ameninţă unitatea teritorială. 

                   Amintind de a 60-a aniversare a victoriei asupra Germaniei naziste, care va fi sărbătorită la 9 mai a.c., la Moscova, V. Putin a insistat asupra necesităţii apărării valorilor ruse şi întăririi comunităţii istorice ruse în această zonă din fosta URSS. "Suntem o ţară liberă şi locul nostru în lumea modernă va fi hotărât doar de succesul şi puterea de care vom da dovadă", a mai spus preşedintele rus. 

                   Discursul liderului de la Kremlin - cel de-al şaselea în decursul celor două mandate de preşedinte - are drept scop să sublinieze principalele tendinţe ale politicii interne şi externe ale Rusiei. 

